Olympiakulta nosti Byšovetsin laajempaan tietoisuuteen Neuvostoliitossa, ja kisojen jälkeen hänestä tuli FK Dynamo Moskovan päävalmentaja. Maajoukkuetehtäviin hän palasi 1990 Neuvostoliiton A-maajoukkueen päävalmentajana. Neuvostoliitto romahti kesken Byšovetsin valmennuspestin, ja hän luotsasi IVY:n lipun alla pelanneen maajoukkueen EM-kisoihin 1992. Tie katkesi kuitenkin jo lohkovaiheeseen, ja Byšovets jätti paikkansa kisojen jälkeen.